
ALK génátrendeződést mutató tüdőtumoros minták proteomikai vizsgálata

A proteomika az élő szervezetek fehérjekészleteinek vizsgálatával foglalkozó tudományág, melynek kiemelten fontos kutatási iránya az egészséges és tumoros szövetek proteomikai profiljának összehasonlítása. A tüdőrák az egyik leggyakoribb, és egyben a legtöbb halálesetért felelős ráktípus. TDK munkám során a nem kissejtes tüdőrák csoportjába tartozó, ALK transzlokációt hordozó tüdőtumorok átfogó proteomikai elemzését végeztem el.
A proteomikai munkafolyamat lépéseinek külön-külön történő optimálása elengedhetetlen a fehérjék minőségi és mennyiségi meghatározásának hatékonysága és megbízhatósága szempontjából. Munkám első lépésében ezért a „bottom-up” proteomikai munkafolyamat egyik lépésével, az emésztés során keletkező peptidek tisztításával foglalkoztam. Megvizsgáltam és összehasonlítottam a laborunkban alkalmazott szilárdfázisú extrakciós állófázisokat és eljárásokat egy általános hidrofobicitás-eloszlású proteomikai mintára és egy erősen glikozilált, hidrofil mintára. A tüdőtumoros minták tisztítására a legjobbnak bizonyult (C18 centrifugális SPE) módszert alkalmaztam.
Munkám második felében ALK-pozitív tüdőszövetek fehérjetartalmát vizsgáltam nanoUHPLC-MS/MS készülékkel, az eredményeket pedig korszerű bioinformatikai és statisztikai módszerekekel értékeltem. A fehérjetartalmat minőségi és mennyiségi szempontból jellemeztem, és megvizsgáltam a normál és a különböző tumoros minták (pl. papilláris, tubuláris, szolid) közötti eltéréseket.
Az egyes mintacsoportok között számos megváltozott expressziót mutató fehérjét mutattam ki. Fehérje interakciós hálózatok segítségével megállapítottam, hogy a különböző típusú tumorok között szignifikánsan változó fehérjék jelentős része a fehérjeszintézis szabályozásában vesz részt. A normál és az egyes tumoros mintacsoportok között szignifikánsan változó fehérjék a fehérjeszintézis mellett több más fontos biológiai folyamattal is összefüggésbe hozhatók, például az extracelluláris mátrix szerveződésével és az „unfolded” fehérjékre adott sejtválasz kialakításával.
A szignifikánsan változó mennyiségű fehérjék egy része biomarkerjelölt lehet diagnosztikai célra történő alkalmazásra. Például a FADH1 acilpiruváz a tumoros régiókban 10-18-szoros növekedést mutatott a normál szöveti régiókhoz képest. Emellett a mucin-5B és az apolipoprotein L1 mennyisége a különböző típusú tumoros mintacsoportok között is legalább kétszeres eltérést mutatott, így ezek a tumor típusának meghatározására is alkalmasak lehetnek.



